اليوم المغرب باغي يدير بلاصتو فافريقيا و يهبط بالثقل ديالو كامل ! بغينا نوليو شريك استراتيجي ! بغينا نكونو بوابة افريقية ! بغينا نديرو داكشي ديال التعاون جنوب جنوب ! رجعنا للاتحاد الافريقي من بعد سنوات ديال القطيعة ! و الأهم من هادشي كلو، المغرب مابقاش بلد عبور لبزاف ديال الأفارقة جنوب الصحراء نحو أوروبا كي كان شحال هادي حيت اوروبا سدات البيبان و ولاو المهاجرين لي كايجيو للهنا باش يحرگو كايلقاو راسهم حاصلين ! كايوليو خاصهم يضبرو على راسهم و يخدمو و يستاقرو هوما و وولادهم و عائلاتهم فالمغرب وسط المغاربة. و طبعا باش يستاقرو خاصهم فسن يسكنو فين يخدمو فين يقراو و يقريو ولادهم ! خاصهم الطبيب ! الدوا ! خاصهم فين يمارسو ثقافاتهم و أعيادهم و احتفالاتهم ؟ إذن السؤال لي خاصنا نطرحوه دابا هوا واش حنا مؤهلين اليوم لاستقبال آلاف الأفارقة القادمين من دول جنوب الصحراء ؟ واش المغرب واجد باش يولي بلد استقرار للمهاجرين عوض يبقى بلد عبور؟ أنا شخصيا كايبان ليا بلي لا ! و الأحداث ديال طنجة هادي عاماين لي ماتو فيها بعض المهاجرين و الأحداث الأخير ديال ولاد زيان لي ضاربو فيها مغاربة و افارقة بالحجر و العافية كاتبين أنه الدولة ماوجدات والو لهاد الناس ! لا للمهاجرين ولاو مستاقرين معانا ! ولا للمغاربة لي خاصهم يتعايشو معاهم و هادشي ماشي معقول و كاينذر بالكوارث لي تقدر توقع مستقبلا. ماشي معقول الدولة تميك على المهاجرين و المواطنين و تخليهم منهم لبعضياتهم حيت هادشي غايخلق غي الاحتقان و الكره و يغذي فحال الأحداث لي شفناهم فولاد زيان و اليوم ضاربو بالعافية و الحجر ! غدا يضاربو بالسيوفة .... راه لا كنا عوالين لنلعبو دور “الجوندام ديال اوروبا” خاصنا نكونو قادين بيها و لا حيد بالاك و لحد الآن ماكايبانش بلي حنا قادين على هاد الدور حيت كاينين مجموعة ديال الحواجز لي كاتشكل عائق أمام استقرار المهاجرين فالمغرب: و أولهم و أكبرهم و اثقلهم و أعظمهم هوا الحاجز المادي ! الگرمومة نعام آس ! المغرب فيه اكثر من ربعة ديال مليون فقير ! حازق ! مگرد منتاشرين فالبوادي و المدن و من مليون و نص شومور ! الدولة براسها خدامة كاتنقص فالوظائف و القطاع الخاص ماقادش يحتوي العدد الهائل ديال الشومورا لي كاينين أصلا من ولاد البلاد ! فين غادي يخدمو هاد الأفارقة ؟ زعما بغيت نقول من غير فتركاب الشفار و البيعوشرا ديال التسابيح و السونطر دابيلات واش كاينة شي سياسة ؟ شي استراتيجية ؟ شي حاجة موجداها الدولة لاستيعاب هاد العدد الهائل من المهاجرين و لا غايبقاو يسعاو فالفوروجات و يبريكوليو فمهن بسيطة لي غاتخليهم يحتككو بمغاربة من الفئات المهمشة و يضاربو معاهم على داك الشدگ ديال الخبز؟ ثانيا واش الدولة مافراسهاش بلي كاين الحاجز ديال العقلية العنصرية، ايه آ سي تاريخيا كاينة” العنصرية” فالمغاربة! كاينة العنصرية على أساس الدين و العنصرية على أساس القبيلة و العنصرية على أساس اللون، غير هي الأولى ختافات شوية خصوصا مورا الهجرة ديال اليهود المغاربة و الثانية تاهي مابقاتش حاضرة بزاف غير فالنكت و الثالتة أي العنصرية على أساس اللون راها مازال حاضرة بقوة و حتى فالأمثلة الشعبية ديالنا مازال كاتسمع ” عزي لا دارها زينة يخرى لمو فالعجينة” و “على قلة الوالي نقول للضراوي خالي” ” الحبس و الخطية و لا بيطان عزية” ...و شلا أمثلة كاتبين شحال المجتمع المغربي عنصري اتجاه الناس ذوي البشرة السوداء سوا مغاربة سوا أجانب، و بلي كاينين مغاربة كايرفضو يكريو للكوحل و مغاربة مالين طاكسيات كايرفضو يركبو الكوحل و مغاربة كايعايرو الكوحل بسراق الزيت و بولفاف غير حيت كوحل...واش الشعب موجد بعدا لاستقبال المهاجرين من دول جنوب الصحراء؟ و لا الدولة كاتشرق و الشعب كايغرب؟ راه دابا لاشدينا غي هاد جوج ديال المعطيات ! المعطى المادي لي كايگول بلي حنا دولة واحلة مع عرام ديال الفقر و البطالة و المعطى الاجتماعي لي كايقول بلي حنا شعب فيه بزاف ديال الناس لي عنصريين مع ذوي البشرة السمراء غادي نلقاو بلي خاصنا شي ميات عام ديال الخدمة على الأقل باش نوليو واجدين لاستقبال المهاجرين ! راه ماكايكفيش أننا يكونو عندنا “أحلام” فإيفريقيا و طموحات كبيرة ! خاصنا الامكانيات الاقتصادية باش نحققو دوك الطموحات ! ماكايكفيش أننا نطمحو نوليو شريك اقتصادي و بوابة افريقية و قاطرة التنمية و بلد استقبال و و و و حنا واحلين مع سؤال أساسي : واش عندنا الگرمومة اللازمة لتحقيق هاد الطموحات ؟ واش قادين بالمزاليط ديالنا باش نقدرو بالمزاليط ديال دول أخرى؟ واش قادين بالمعطلين ديالنا باش نقدرو بالمعطلين ديال دول أخرى؟ واش قادين نمتصو مشاكل السينيغال و مالي و الكاميرون و حنا مازال واحلين مع مشاكلنا؟ هادو أسئلة مهمة لينا و للأفارقة لي ساكنين معانا و مافيها حتى عيب نطرحوهم و ماشي حيت حنا عنصريين و لا حيت ماكانبغيوش الافارقة بالعكس أنا شخشيا شحال كتبت دفاعا على ذوي البشرة السوداء ! و لكن ماشي حيت دابا القضية ديال ولاد زيان بردات هادشي كايعني بلي ماكاين تا شي مشكل! هادشي غير الهدوء الذي يسبق العاصفة ، حيت طالما الدولة ميكة على هاد المهاجرين و ماموجدا ليهم والو راه الاحتقان غادي يبقا غادي و كايكبر ! راه الدولة تقدر تميك دابا ! و تخليهم منتاشرين فالفوروجات كايسعاو و مخشيين فالغابات و الجرادي و حاطين الفراشات ديال التسابيح و الند فبيبان الجوامع و الدولة تقدر تلعب بورقة الهجرة قدام الاتحاد الاوروبي فاش يشد ليها شي باطو ديال الزيت ديال الحوت خارج من الجنوب ! و لكن إلا متى ؟ حتى لين سياسة ” التمياك” غاتبقا مسيطرة ؟
يتحدث المقال عن التحديات التي تواجه المغرب في دمج المهاجرين المنحدرين من دول جنوب الصحراء في المجتمع المغربي, ويتساءل عن مدى قدرة المغرب على أن يتحول إلى بلد استقرار لهؤلاء المهاجرين, بدل أن يكون بلد عبور.